इस्लामी परंपरा के अनुसार होगा लादेन का अंतिम संस्कार  
अधिकारी ने इस बारे में जानकारी नहीं दी कि लादेन के शव को अमेरिका ले जाया जाएगा या पाकिस्तान में दफनाया जाएगा।
अंतरराष्ट्रीय आतंकवादी ओसामा बिन लादेन का अंतिम संस्कार इस्लामी परंपराओं के अनुसार होगा। अमेरिकी अधिकारियों ने यह जानकारी दी है।  हालांकि अधिकारी ने इस बारे में जानकारी नहीं दी कि लादेन के शव को अमेरिका ले जाया जाएगा या पाकिस्तान में दफनाया जाएगा। पाकिस्तान की राजधानी के समीप अबोटाबाद में अमेरिकी विशेष बलों के अभियान में सोमवार तड़के लादेन को मार गिराया गया।  एक वरिष्ठ प्रशासनिक अधिकारी ने बताया, हम यह सुनिश्चित कर रहे हैं कि शव की अंतिम क्रिया इस्लामी परंपरा के अनुसार हो। यह एक ऐसी बात है जिसे हम बेहद गंभीरता से लेते हैं। और इसीलिए इस मामले पर समुचित ध्यान दिया जाएगा।